《临江仙 暨阳道中》
清代·任曾贻

断雁西风古驿，暮烟落日荒城。乍来江馆驻宵程。

砧声今夜月，灯影昔年情。

拂晓片帆欲去，一川流水泠泠。蜻蛉如叶划波轻。

乱愁高下树，飞梦短长亭。

作者简介：江苏荆溪人，字淡存。诸生。工词，不袭宋人面貌，而能独抒性灵。曾编有《词隽》、《范史掞华》、《晋书藻》、《两汉摘要》。著有《矜秋阁词》。